钦定古今图书集成/明伦汇编/宫闱典/第133卷 > 李广
## 钦定古今图书集成/明伦汇编/宫闱典/第133卷 > 李广

按《明外史宦官传》：“广，孝宗时太监也。以符箓祷祀蛊
帝，帝颇信其术，皇亲以下皆父事广。广因为奸弊，矫
旨授传奉官，如成化间故事。四方争纳贿赂，又擅夺
畿内民田，专盐利钜万，起大第，引玉泉山水，前后绕
之。给事中叶绅、御史张缙等交章论劾，帝任广如故。
十一年，广劝帝建毓秀亭于万岁山。亭成，幼公主殇。”
未几，清宁宫灾。日者言广建亭犯岁忌，太皇太后恚
曰：“今日李广，明日李广，果然祸及矣。”广惧，自杀。既死，
帝疑广有异书，使使即其家求之，得赂籍以进，多文
武大臣名，馈黄白米各千百石。帝惊曰：“广食几何？广
家亦甚隘，岂能容是米哉？”左右曰：“黄米者黄金；白米
者，白银也。”帝怒，下法司究交结广者。于是给事御史
疏纠武臣保国公朱晖以下八人，文臣吏部尚书屠
滽以下二十馀人，寿宁侯张鹤龄为解。帝寝勿治。广
初死时，司设监太监为请祠额、葬祭。及是大学士刘
健等言“广罪恶显著，尚蒙恩泽，非国典。”帝乃罢给祠
额，犹赐祭。